CELEX: 32021D0542
Language: sk
Date: 2021-03-26 00:00:00
Title: Rozhodnutie Rady (SZBP) 2021/542 z 26. marca 2021, ktorým sa mení rozhodnutie (SZBP) 2020/472 o vojenskej operácii Európskej únie v Stredozemí (EUNAVFOR MED IRINI)

29.3.2021   
               
               
                  SK
               
               
                  Úradný vestník Európskej únie
               
               
                  L 108/57
               
            
         ROZHODNUTIE RADY (SZBP) 2021/542
         z 26. marca 2021,
         ktorým sa mení rozhodnutie (SZBP) 2020/472 o vojenskej operácii Európskej únie v Stredozemí (EUNAVFOR MED IRINI)
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 42 ods. 4 a článok 43 ods. 2,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada 31. marca 2020 prijala rozhodnutie (SZBP) 2020/472 (1), ktorým sa zriadila vojenská operácia Európskej únie v Stredozemí (EUNAVFOR MED IRINI).
                  
               
                     (2)
                  
                  
                     Politický a bezpečnostný výbor v súvislosti so strategickým preskúmaním operácie EUNAVFOR MED IRINI súhlasil, že by sa operácia mala predĺžiť do 31. marca 2023.
                  
               
                     (3)
                  
                  
                     Mali by sa presnejšie špecifikovať opatrenia na zneškodňovanie zbraní a súvisiaceho materiálu, ktoré boli zaistené pri vykonávaní zbrojného embarga OSN voči Líbyi vrátane skladovania, zničenia alebo transferu zaistených položiek členskému štátu alebo tretej strane v súlade s rezolúciou Bezpečnostnej rady Organizácie Spojených národov č. 2292 (2016).
                  
               
                     (4)
                  
                  
                     V súlade s článkom 5 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na vypracúvaní a vykonávaní rozhodnutí a opatrení Únie s obrannými dôsledkami. Dánsko sa preto nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu a neprispieva na financovanie tejto operácie,
                  
               PRIJALA TOTO ROZHODNUTIE:
         
            Článok 1
            Rozhodnutie (SZBP) 2020/472 sa mení takto:
            
                        1.
                     
                     
                        V článku 2 sa odsek 5 nahrádza takto:
                        
                           „5.   S ohľadom na mimoriadne operačné požiadavky a na základe pozvania od členského štátu môže operácia EUNAVFOR MED IRINI odkloniť plavidlá do prístavov uvedeného členského štátu a vykonávať zneškodňovanie zbraní a súvisiaceho materiálu, ktoré boli zaistené v súlade s odsekom 3, vrátane skladovania, zničenia alebo transferu členskému štátu alebo tretej strane. Prístavy do ktorých sa môžu odkloniť plavidlá, sa určia v operačnom pláne.
                           O konečnom mieste určenia zaistených zbraní a súvisiaceho materiálu vrátane skladovania, zničenia alebo transferu v Únii rozhoduje Výbor Európskeho mierového nástroja na návrh veliteľa operácie EÚ. O transfere zaistených položiek mimo Únie v súlade s rezolúciou BR OSN č. 2292 (2016) však na návrh veliteľa operácie EÚ rozhoduje Politický a bezpečnostný výbor (PBV), pokiaľ členský štát nepožiada, aby sa otázka predložila Rade. Takýto transfer zaistených položiek mimo Únie musí byť v súlade so zásadami stanovenými v spoločnej pozícii Rady 2008/944/SZBP (*1) a s príslušnými vnútroštátnymi pravidlami a postupmi týkajúcimi sa kontroly vývozu zbraní; podlieha splneniu akýchkoľvek podmienok a záruk, ktoré stanoví PBV alebo Rada s náležitým zohľadnením postupov stanovených v rozhodnutí Rady (SZBP) 2021/509 (*2) , predovšetkým metodiku rizík a záruk; a nesmie zahŕňať vojenské vybavenie alebo platformy určené na použitie smrtiacej sily.
                           Členský štát, ktorý pomáha v rámci operácie EUNAVFOR MED IRINI pri zneškodňovaní zaistených zbraní a súvisiaceho materiálu, sa v rámci svojho vnútroštátneho práva a postupov zaväzuje čo najskôr dokončiť postupy potrebné na zneškodnenie zaistených položiek. EUNAVFOR MED IRINI poskytne tomuto členskému štátu osvedčenie o zneškodnení.
                           Európsky mierový nástroj znáša náklady na skladovanie a zneškodňovanie zbraní a súvisiaceho materiálu, ktoré sú zaistené operáciou EUNAVFOR MED IRINI v rámci jej operačného priestoru vrátane nákladov súvisiacich s potrebnými prístavnými službami. Európsky mierový nástroj znáša aj náklady na akúkoľvek finančnú zodpovednosť vyplývajúcu z odklonenia plavidla alebo z následných opatrení týkajúcich sa prepravy, skladovania a zneškodnenia zaistených položiek, s výnimkou prípadov hrubej nedbanlivosti alebo úmyselného zavinenia zo strany členského štátu, ktorý pomáha pri zneškodňovaní, alebo ktoréhokoľvek z jeho zástupcov. Všetky príjmy, ktoré vzniknú členskému štátu zo zneškodnenia zaistených zbraní a súvisiaceho materiálu, sa prevedú do Európskeho mierového nástroja, pričom sa náležite zohľadnia príslušné vnútroštátne správne alebo súdne postupy v tomto členskom štáte.
                           Operácia EUNAVFOR MED IRINI, ktorú zastupuje veliteľ operácie EÚ, môže na účely vykonávania tohto odseku uzavrieť s príslušnými orgánmi členského štátu pomáhajúcimi pri odklonení plavidla alebo pri zneškodňovaní zaistených zbraní a súvisiaceho materiálu administratívnu dohodu.
                           Tento odsek sa uplatňuje na prebiehajúce postupy zaisťovania a zneškodňovania.
                        
                        
                           (*1)  Spoločná pozícia Rady 2008/944/SZBP z 8. decembra 2008, ktorou sa vymedzujú spoločné pravidlá upravujúce kontrolu vývozu vojenskej technológie a materiálu (Ú. v. EÚ L 335, 13.12.2008, s. 99)."
                        
                        
                           (*2)  Rozhodnutie Rady (SZBP) 2021/509 z 22. marca 2021, ktorým sa zriaďuje Európsky mierový nástroj a zrušuje rozhodnutie (SZBP) 2015/528 (Ú. v. EÚ L 102, 24.3.2021, s. 14).“"
                        
                     
                  
                        2.
                     
                     
                        V článku 13 sa dopĺňa tento odsek:
                        
                           „3.   Finančná referenčná suma na spoločné náklady operácie EUNAVFOR MED IRINI na obdobie od 1. apríla 2021 do 31. marca 2023 je 16 900 000 EUR. Percentuálny podiel finančnej referenčnej sumy uvedený v článku 46 ods. 2 rozhodnutia (SZBP) 2021/509 je 10 % viazaných rozpočtových prostriedkov a 10 % platobných rozpočtových prostriedkov.“
                        
                     
                  
                        3.
                     
                     
                        V článku 15 sa odsek 2 nahrádza takto:
                        
                           „2.   Operácia EUNAVFOR MED IRINI sa skončí 31. marca 2023.“
                        
                     
                  
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 26. marca 2021
            
               
                  Za Radu
               
               
                  predsedníčka
               
               A. P. ZACARIAS
            
         
         
            (1)  Rozhodnutie Rady (SZBP) 2020/472 z 31. marca 2020 o vojenskej operácii Európskej únie v Stredozemí (EUNAVFOR MED IRINI) (Ú. v. EÚ L 101, 1.4.2020, s. 4).